སྤྱི་ལོ་༡༩༥༦ལོར་མདོ་ཁམས་ཕྱོགས་དམངས་གཙོ་བཅོས་བསྒྱུར་ཞེས་པའི་ཤིན་ཏུ་མ་རུང་པའི་བྱུས་ངན་བཟོས་རྐྱེན་སྡེ་དགེ་མངའ་ཁུལ་ཧོར་སོག་རྫོང་ཕྲད་པ་ཚང་གི་བསྟན་འཛིན་རྒྱ་མཚོའི་ལོ་རྒྱུས་མདོར་བསྡུས།ཕྲན་གྱི་ཕ་རྒན་ཚེ་དབང་ཞེས་པར་ལོ་༥༦ཅན་མིག་གཉིས་ཀར་མེད་པ་འཐབ་རྩོད་བྱས་པས་ཕྲན་ཚོ་སྤུན་མཆེད་དྲུག་ཡོད་པའི་ནང་ནས་གསུམ་ལྷ་ལྡན་ཕྱོགས་སུ་ཡོད་པར་གཉིས་ཆུང་ཆུང་ཡིན་པ་དང་།ཆེ་ཤོས་ངག་དབང་བཟང་པོ་ལ་རང་འཁོར་བློ་མཐུན་མི་བཅུ་བདུན་ཡོད་པར།འཆི་གསོན་ཅི་འགྱུར་འགྱོད་མེད་ཀྱི་བློ་ཐག་གཅིག་ཆོད་ཐོགཧོར་སོག་རྫོང་ནང་རྒྱ་དམག་ལྔ་བརྒྱ་ཙམ་ཡོད་པར་དྲག་རྒོལ་གྱི་ཉིན་མཚན་བཅུ་བཞི་འཛིང་བས་མཐར་རྒྱ་མི་གསུམ་ཤོར་བ་ལས་གཞན་རྣམས་བསད།དེ་རྗེས་སྡེ་དགེ་ཕྱོགས་ནས་སྟོང་དམག་གཉིས་ལྷག་གིས་སྐད་ཐོས་སྐབས་གེ་ཤོད་ཟེར་སར་ལམ་སྒུག་གི་དམག་འཐབ་བྱས་པར་ཚུར་གྲུ་ཚ་ཀུན་དགའ་བསད།ཕར་རྒྱ་དམག་གཅིག་སྟོང་དྲུག་བརྒྱ་ཙམ་བསད་ཐུབ་པའི་ཡུལ་མིའི་ཁས་ནས་བཤད་པ་ཐོས་བྱུང་།དེ་ནས་དཔལ་ཡུལ་ཁྲམ་ཐར་སྒ་རྗེ་བཅས་ལ་དགྲ་ཐེངས་བཅུ་གསུམ་ཙམ་སོང་བས།འོག་ནུ་ཚེ་དབང་།སྦོས་འགོ་དཀོན་མཆོགགྲགས་འགོ་དཔལ་འབྱོར།སྦྲད་རྟེ་དཀོན་མཆོག་སོགས་མང་རབ་བསད་ཤོར་བ་དང་།ཕར་རྒྱ་དམག་སྔ་ཕྱིར་བཞི་བརྒྱ་དང་ལྔ་བརྒྱ་ལས་མ་ཉུང་བར་བསད་པ་གོ་ཐོས་བྱུང་།དེ་མཚམས་ལྷ་ལྡན་ཕྱོགས་ནས་སྤུན་མཆེད་གཞན་རྣམས་འབྱོར་བ་ཕ་རྒན་དང་བཟའ་མི་རང་འཁོར་བཅས་མི་ཚང་བཅུ་གསུམ་འབྲི་ཆུ་ནུབ་རྒྱུད་ཕྱོགས་སུ་འབྱོར།དེ་ཕྱོགས་སུ་རྒྱ་མཁར་འོག་མ་སྡོང་ཚེ་བཅས་ཡོད་པར་སྐྱིད་སྡུག་ལེགས་ཉེས་ཅི་བྱུང་མཉམ་ཁུར་བྱ་རྒྱུའི་ཐོ་ལོ་ངོ་གཉིས་ཙམ་དེ་ཕྱོགས་སུ་བསྡད་པར་དགྲ་ཐེངས་ཁ་ཤས་འཛིང་ཐོག་རྒྱ་མི་སྔ་རྗེས་བརྒྱ་སྐོར་བསད།སྤུན་ཆུང་བཀྲ་ཤིས་ཕུན་ཚོགས་དང་།ཨ་ཁུ་དབང་ཕྱུག་གཉིས་བསད་ཤོར་བ་དང་ང་རང་ལའང་རྨས་སྐྱོན་བྱུང་།རྒྱ་མིའི་མེ་མདའ་རིང་ཐུང་བཅུ་དྲུག་ཙམ་ཐོབ།ཨུ་རུ་སུའི་བལྟ་སྐོར་བ་མི་གཅིག་བསད་པ་དང་།དེ་རྗེས་༡༩༥༩ལོར་ཟླ་༦པ་ཙམ་ལ་རྒྱ་མིའི་དམག་ཤུགས་ཤིན་ཏུ་ཆེ་སྟབས་སྡེ་དགེ་ནུབ་མས་གོ་འཇོ་བྲག་གཡབ་ཕྱོགས་སྐྱོད་པར་ལམ་བར་དུ་རང་གི་མི་བདུད་འདུལ་སྤུན་འཇམ་དབྱངས་ཚེ་འཕེལ།ངག་དབང་བཟང་པོ།ཚེ་རིང་བཀྲ་ཤིས།ཨ་འབང་།དཔལ་འབྱོར།ཚེ་དཔགདབང་འདུད་བཅས་བསད་ཤོར་བ་དང་།འོག་མ་རིག་རྣམ་རྨས་སྐྱོན་ལྕི་བར་འཇུ་སྐལ་བཟང་འཆི་མེད།མ་དཔལ་གཡང་བཅས་དཔོན་གཡོག་ཉི་ཤུ་ཙམ་ཤུལ་སྡོད་མ་བྱས་མཐུ་མེད་བྱུང་བ་དང་།སྡེ་དགེ་སྲས་དབུ་དགའ་གཙོས་དཔོན་འབངས་ལྔ་བརྒྱ་བསྐོར་ཤར་བསྐྱོད་ཀྱི་ལྷ་ཐོག་དང་།ཆབ་མདོ་རི་བོ་ཆེ་བརྒྱུད་ཤོ་སྟ་ལྷོ་གསུམ་ཕྱོགས་སུ་འབྱོར།ལམ་བར་དགྲ་ཐེངས་བདུན་བརྒྱད་ཙམ་འཐབ་ཀྱང་ཚུར་བསད་རྨས་མ་བྱུང་།དེ་མཚམས་སྡེ་སྲས་དོན་ཡོད་ཅན་ཁམས་པའི་མི་སྣ་བཅོ་ལྔ་ཙམ་གནམ་གྲུ་ནས་ཕེབས་འབྱོར་བྱུང་བས་དགའ་ཚོར་ཆེན་པོའི་ངང་ཟླ་ཤས་དེར་ལུས།དེ་མཚམས་རྒྱ་མིའི་གནམ་ས་གཉིས་དམག་ཤུགས་ཤིན་ཏུ་ཆེ་བར་བརྟེན་ཉིན་མཚན་ལྔ་དྲུག་ལ་འཐབ་འཛིང་བར་མེད་ཀྱི་མཐར་མང་སྣེ་ཉུང་གིས་མ་བརྟན་པར་བྱང་ཁ་ཐུག་ཏུ་བྲོས་བྱོལ་ཅི་མཐར་ཕྱིན་པས་ལམ་བར་ལུག་ར་བསོད་ནམས།བློ་གྲོས།བསམ་དགའ་བཅས་བསད་ཤོར་བ་དང་།སྤུན་པད་རྒྱལ།དཀར་དགེ།དབང་རྒྱལ།སྲིང་མོ་ཚེ་རིང་ཆོས་སྒྲོན་བཅས་རྨས་སྐྱོན་བྱུང་བར་ཞག་མང་པོའི་མཚམས་འདམ་གཞུང་དུ་སླེབས།དེ་ཕྱོགས་ཀྱང་ཤིན་ཏུ་དམག་ཤུགས་ཆེ་བར་ཉིན་མཚན་བར་མེད་ཀྱི་དམྱལ་བ་ས་ཐོག་ཏུ་ཐོན་པ་ལྟར་གྱི་ཉིན་བཅུ་བཅོ་ལྔ་ཙམ་ལ་བྱང་མོ་ཊ་ལམ་ཁར་སླེབས།དེ་ནས་ཐང་ཁེ་ཁྲེ་ཞེས་པས་ཉིན་གསུམ་དེད་བྱུང་བར་འཇམ་དབྱངས་ལྷ་ཕྲུག་བསད།ཕྲན་གྱི་མགོ་ལ་མེ་མདའ་ཕོག་ནས་རྨས་སྐྱོན་བྱུང་བ་དང་།བྱང་མི་མེད་ལུང་སྟོང་དུ་སླེབས་ནས་ཉེས་མེད་རི་དྭགས་ཤ་ལ་ཟས་སྤྱོད་ཀྱི་ཟླ་བ་གཅིག་ཙམ་འགོར།དེ་ནས་ཨ་མདོ་སྟོད་མར་འབྱོར་ནས་མི་ཟས་ཕྲན་བུ་བཟའ་རྒྱུ་རག་ནས་མ་ཤི་ཙམ་བྱུང་བ་དང་།རང་ཡུལ་ནས་བལ་པོའི་འཚམས་བར་དགྲ་ཐེངས་བདུན་བཅུ་དོན་གསུམ་སོང་བ་དང་།སྤྱི་ལོ་༡༩༦༡ལོར་བལ་པོའི་ས་མཚམས་མུ་གུམ་ཟེར་ས་འབྱོར་བ་བཅས་ཕྲན་གྱི་ལོ་རྒྱུས་སྙིང་བསྡུས་སུ་ཕྲད་པ་བསྟན་འཛིན་རྒྱ་མཚོས་ཕུལ།